
KELLY HUNTER

Fri til å elske

Oversatt av Mona-Lise Pedersen

MINISERIE: UMULIG Å MOTSTÅ


Plikt eller lidenskap? De vakre kongelige strever med vanskelige dilemmaer i miniserien Umulig å motstå. Dette er del tre.

Kelly Hunter har alltid vært svak for eventyr, fantasiverdener og det å fortape seg i en god bok. Hun har to barn og unngår helst matlaging og husarbeid. Til tross for sterkt påtrykk fra familien, er sportsinteressen minimal. Imidlertid elsker hun hagearbeid og har en forkjærlighet for roser. Kelly ble født i Australia og har reist mye. Selv om hun liker å bo og jobbe i ulike deler av verden, regner hun fortsatt Australia som sitt hjemland.


Prolog

De hadde egentlig ikke lov til å være i denne delen av palasset. Fjorten år gamle Augustus, kronprinsen av Arun, hadde lett etter det runde rommet med det kuppelformede glasstaket i flere år. Han kunne se taket fra helikopteret hver gang de landet eller tok av, men han hadde ikke klart å finne rommet, og ingen voksne ville hjelpe ham med det.

Faren sa at den delen av palasset hadde blitt avstengt for over hundre år siden, mens moren sa at det var utrygt å gå inn i det runde rommet. Det hindret ikke ham og søsteren i å undersøke området, men de ville ikke klart å finne det uten et kart.

Gulvet var av marmor, og det var også søylene og buegangene rundt hovedrommet. De gjenværende møblene var dekket med støvlaken som en gang i tiden hadde vært hvite.

«Hvorfor bor vi ikke i denne delen av palasset?» spurte søsteren hans like bak ham. Hun hadde begynt å åpne dørene til rommene som vendte ut mot hovedrommet. «Disse ser ut som soverom. Jeg kunne bodd her.»

«Trenger du så mange soverom?»

«Jeg kunne krøllet meg sammen som en katt i solen. Det er ingen andre steder i palasset jeg kan gjøre det.»

«Mor blir rasende hvis du soler deg. Da mister du den melkehvite hudfargen.»

«Augustus, huden min er ikke melkehvit, uansett hva mor måtte si om det. Jeg har svart hår, svarte øyne og olivenfarget hud, akkurat som deg og far. Huden min liker sollys. Den trenger sollys, og den lengter etter sollys. Å, jøss.» Hun gikk gjennom en av buegangene. «Her er et innendørs badebasseng.»

«Hva sier du?» spurte Augustus og fulgte etter søsteren. Hun snudde seg brått og kom tilbake. «Det raslet borte i hjørnet», hvinte hun.

«Har du fremdeles lyst til å bo her?» Han var usikker på om hullet i gulvet var stort nok til å kunne kalles et basseng, eller lite nok til å kalles et nedlagt badekar. Han hadde aldri sett fliser med et så forseggjort mosaikkmønster før.

«Nei, men jeg vil se meg rundt hvis du lover å gå først», svarte søsteren.

Augustus himlet med øynene. Han var tross alt født til å skulle styre hjemlandet en dag, og han lot seg ikke skremme av en raslende lyd. Han gikk mot håndvasken ved inngangen og skrudde på kranen. Det kom ikke noe vann, og det var heller ingen lyd i de gamle rørene.

«Hva er dette for et sted? Hva tror du de brukte alle steinbenkene og alkovene til?» spurte søsteren og fulgte etter ham inn i rommet. Hun kikket forsiktig mot de halvmørke hjørnene.

Et gammelt kart over palasset hadde ført dem hit. Det og en historielærer som foretrakk å gi sine kongelige elever bøker de kunne lese, slik at han kunne sove seg gjennom ettermiddagstimene. Hvis noen oppdaget dem her, ville han sannsynligvis påstå at dette var historieundervisning i praksis.

«Kanskje det ble bygget for et kompani med riddere. Her kunne de bade og sove, og øve seg i sverdkamp i det runde rommet», foreslo søsteren.

«Kanskje det.»

I århundrer hadde palasset vært tilholdsstedet for kongefamilien. Det så imponerende ut fra utsiden, men den gammeldagse sjarmen veide ikke opp for mangelen på moderne komfort. Det var noe mykt og merkelig vakkert over denne delen av palasset. Augustus strøk fingrene over noe silkeaktig som hang på en knagg på veggen. «Brukte riddere broderte badekåper i silke?»

«Kan jeg få den?» spurte søsteren.

Uten å vente på svar tok hun badekåpen og begynte å gni på en av flisene.

«Det skal nok mer til for å rengjøre rommet.»

«Jeg vil bare se på mønstrene», sa søsteren. «Å», utbrøt hun og rettet seg opp.

Augustus bøyde seg. «Gratulerer. Du har funnet flisporno fra gamle dager.»

«Det er kunst, din tulling.»

«Ja da.»

«Jeg skulle ønske vi kunne se bedre her inne», sa søsteren.

«Da trenger vi elektrisitet, eller fakler til å sette i holderne på veggen.» Han lukket øynene, og et bilde dukket opp i hodet hans. Det var ikke riddere som bodde i denne delen av palasset og badet i dette rommet, men kvinner som hadde forpliktet seg til å stå til tjeneste for den regjerende kongen.

Augustus hadde aldri lest om at hans forfedre hadde et harem, men som den gamle historielæreren hadde sagt, så havnet ikke alle fakta i historiebøkene. «Her er altså soverom, bad og et stort forsamlingsrom … hva mer?»

Det lå flere rom i tilknytning til det runde rommet. Et eldgammelt kjøkken, et lagerrom med tomme hyller, større rom med ildsteder og mindre rom der stearinlysene fortsatt sto i små fordypninger i veggene. Under støvlakenene fant de kommoder og skjenker, og lange speil som søsteren hans påsto fikk henne til å se tynnere ut. De fant til og med en gammel hårbørste.

«Jeg tror ikke at noen vet om disse rommene», sa Moriana da hun la hårbørsten pent på plass. «Jeg vet ikke hvorfor de overser det. Noen av tingene er veldig gamle. Denne nydelige børsten ser ut som om den nettopp har blitt brukt. Kanskje vi skulle ta med oss historielæreren hit. Det ville han likt.»

«Nei.» Stemmen hans lød skarpere enn han hadde ment. «Dette er et privat rom. Han får ikke komme hit.»

Moriana så forsiktig på broren, men hun sa ikke noe.

Alle dørene og buegangene førte ut til hovedrommet. Han kikket opp på det nesten magiske glasstaket. «Kanskje forfedrene våre studerte stjernene her.» Kanskje kunne han komme tilbake hit en kveld og gjøre det samme. Og se nærmere på flisene med nakne mennesker i rommet med det tomme bassenget. Selv fremtidige konger måtte få informasjon fra et sted. «Kanskje de hengte opp et stort teleskop fra tauene der oppe og flyttet det rundt.» Han pekte bort på trappen som gikk halvveis opp på veggen og endte i en avsats uten rekkverk. «Kanskje dette var et rom for astronomer.»

«Augustus, det er et sirkustrapes.»

«Tror du at de hadde sirkus her inne?»

«Jeg tror dette er et harem.»

Hans unge søster var ikke så uskyldig som han trodde. «Jeg går opp trappen. Kommer du?»

Moriana fulgte etter ham. Hun var ikke alltid enig med ham, men han kunne alltid stole på at hun var der for ham. Moren roste Augustus opp i skyene for det skarpe hodet hans og den upåklagelige selvkontrollen, og hun irettesatte alltid Morianas følelsesmessige utbrudd. Augustus visste at han var like temperamentsfull som søsteren, men han hadde lært seg å skjule følelsene bak en hard fasade.

En konge må alltid sette sitt folks behov foran sine egne.

Det var farens ord. Ord han måtte følge og styre landet med.

En konge kan aldri miste kontrollen.

Ord han måtte styres av, om han ville det eller ikke.

De gikk opp trappen og satte seg med ryggen mot veggen.

«Jeg føler meg som en fugl i bur», sa Moriana. «Jeg lurer på hvordan kvinnene som bodde her følte seg?»

«Jeg tror du har rett», sa Augustus. Han var ikke en kvinne, men han visste hvordan det føltes å være fanget av forventninger og pliktfølelse.

«Vi kan sette opp målskiver og øve oss på bueskyting herfra.» Moriana trakk den ene armen tilbake og lot som om hun strammet en liksombue.

«Du er blodtørstig, kjære søster, og det liker jeg.» Undertrykket sinne måtte frem. Han kunne også bruke dette stedet til andre ting når han trengte å komme seg bort litt. «Lov meg at du ikke forteller noen at vi har vært her.»

«Det lover jeg.» Øynene hennes strålte.

«Og at du ikke går hit alene.»

«Hvorfor ikke? Du kommer til å gjøre det.»

Noen ganger var søsteren en tankeleser.

«Hva vil du gjøre her alene?» ville hun vite.

Brøle og gråte. Slippe ut alt han følte seg tvunget til å undertrykke. «Noen ganger er det godt å kunne være for seg selv og slippe unna alle blikkene. Miste besinnelsen og si det jeg har lyst til å si, selv om ingen lytter. Kanskje spesielt fordi ingen lytter.» Her kunne han slippe alle hemningene og kjenne på hva som lå under, selv om det var egoistisk og stygt og galt. «Jeg trenger et sted hvor jeg kan være meg selv. Dette kan være det stedet.»

Søsteren trakk knærne opp mot brystet og la armene rundt bena. Hun så bekymret på broren. «Det burde ikke være nødvendig å skjule hvem vi er, Augustus. Jeg vet at vi er offentlige personer, men vi kan vel la noen få se hvem vi egentlig er.»

«Tja.» Han tenkte tilbake på irettesettelsen faren hadde gitt ham da han protesterte mot å gå i enda en begravelse til en konge han aldri hadde møtt. «Men du er ikke meg.»

Sera

Sera fikk ikke forlate huset når morens gjest var på besøk. Hun måtte holde seg inne på soverommet og være stille. Det var reglene, og sju år gamle Sera visste bedre enn å bryte dem. Tre ganger i uken, kanskje fire, banket gjesten på, og etterpå kunne det stå litt mat på bordet, og en flaske vin til moren. Skjønt for tiden var det mest vin og mindre mat. Moren var syk, og vinen var medisin for henne. Den søte, lavmælte moren hennes luktet surt, og gjesten ble aldri lenge.

Sera kjente at det rumlet i magen da hun gikk bort til døren mellom oppholdsrommet og resten av det en gang så flotte huset. Hun la øret tett inntil den. Hvis hun kom til bakeriet før stengetid, var det kanskje et brød igjen. Bakeren tok halv pris for det, og hun fikk en bolle med på kjøpet. Brødet var ikke alltid ferskt, men bollen var alltid gratis, og en gang hadde hun til og med fått med noen egg. «Hils moren din fra meg», pleide han å si. Når hun overbrakte hilsenen, smilte moren og sa at bakeren var en god mann.

Moren hadde gått på skolen sammen med ham, og de hadde lekt sammen som barn. Men det var lenge før moren hadde reist bort for å studere og bli til noe mer.

Sera visste ikke hva moren mente med noe mer. Det hun visste, var at det ikke var mye igjen å selge i huset, og moren var syk hele tiden. Hun lo bare hvis det sto vin på bordet. Uansett hva moren hennes en gang i tiden hadde vært: en danser, en lady, en som kunne få Seras mareritt til å forsvinne bare ved å klemme hånden hennes … så var hun ikke lenger den personen.

Alle barna i nabolaget visste hva hun var nå, og det gjorde også Sera.

Moren var en hore.

Det kom ingen lyder fra det andre rommet. Ingen småprat, ingen latter, ingen … andre lyder. Gjesten hadde vel gått nå? Det begynte å bli mørkt ute. Snart stengte bakeriet, og da fikk de ikke brød i det hele tatt.

Hun hørte en dump lyd som om noen hadde støtt borti en stol, etterfulgt av klirringen av glass som ble knust. Moren hadde mistet vinglass før. Da hadde Sera kostet opp glasskårene og prøvd å få moren til å sette seg. I stedet hadde hun fortsatt å danse rundt i rommet og etterlatt seg klissete, blodige fotspor på det gamle tregulvet mens hun gjentok hvilken god og flink jente Sera var.

Noen av fotsporene var der fortsatt. Alle teppene var solgt, så de hadde ikke noe å dekke over flekkene med.

Det kom ingen lyder da Sera åpnet døren og kikket gjennom dørsprekken. Moren lå på kne på gulvet og plukket opp glasskår, men hun var heldigvis alene. Sera skjøv opp døren og var halvveis inne i rommet før hun fikk øye på personen som sto foran den kalde peisen. Hun stanset brått. Dette var ikke mannen som pleide å besøke moren, men en kvinne kledd i pene klær. Det var vanskelig å ta blikket bort fra henne. Hun minnet Sera om den kvinnen moren hennes en gang hadde vært, elegant og vakker og med klare øyne og et smil som varmet.

Sera kastet et blikk mot moren for å få en irettesettelse siden hun hadde brutt reglene. Hun turte ikke å si noe og turte ikke å røre på seg, selv om hun så glasskår som moren ikke hadde plukket opp.

«Vi trenger ikke deg», sa moren. Hun reiste seg opp og så bort. «Bare gå hjem.»

Gå hvor?

«Det er naboens datter», forklarte moren gjesten sin. «Hun rydder og vasker her.»

«Da er det best du lar henne gjøre det.»

«Jeg kan gjøre det selv.» Moren sendte den andre kvinnen et kjølig blikk før hun snudde seg mot Sera. «Gå nå, og kom tilbake i morgen.»

«Vent», sa gjesten, og Sera ble stående da kvinnen kom nærmere og la en vennlig hånd under haken hennes før hun snudde ansiktet hennes mot lyset. «Dette er din datter.»

«Nei, jeg …»

«Ikke lyv. Jeg ser at hun er din.»

Moren tidde.

«Du brøt reglene», sa den eldre kvinnen.

«Unnskyld», hvisket Sera.

«Jeg forelsket meg», utbrøt moren hennes samtidig.

Morens latter gikk etter hvert over i hulking. Den eldre kvinnen rettet seg opp og snudde seg.

«Du hadde ikke behøvd å dra din vei», sa den eldre kvinnen med vennlig stemme. «Det finnes andre måter …»

«Nei.»

«Du er en av oss. Vi ville ha tatt oss av dere.»

Moren ristet på hodet.

«Tror du virkelig at du er den første kurtisanen som har forelsket seg og blitt gravid?» spurte den eldre kvinnen.

Sera bøyde seg og plukket opp glasskårene fra gulvet. Hun prøvde å gjøre seg så liten hun kunne for å å få dem til å glemme at hun var der. Det ville få dem til å fortsette å snakke, selv om hun ikke forsto halvparten av ordene.

«Hvordan fant du oss?» spurte moren.

«Det var helt tilfeldig.» Enda et ord som Sera ikke forsto. «Da jeg gikk gjennom byen, gikk jeg forbi bakeriet og gikk inn for å kjøpe en loff.» Den eldre kvinnen smilte lett. «Ingen baker så gode brød som bakeriet her. Bakergutten husket meg. Det er han som er bakeren nå, men det antar jeg du vet. Og han nevnte deg. Vi snakket sammen en liten stund. Jeg vil deg ikke noe vondt, jeg vil bare hjelpe deg.»

«Du kan ikke hjelpe meg, det er for sent.»

«Så la meg hjelpe datteren din.»

«Hvordan skal du hjelpe henne? Ved å lære henne å stå til tjeneste og være glad i andre uten å be om noe til gjengjeld? Jeg vil aldri velge det livet for datteren min.»

«Du likte det en gang i tiden.»

«Jeg var en tosk.»

«Er du fortsatt en tosk? Hva tror du vil skje med barnet ditt når du forgifter kroppen din med alkohol og sulter deg i hjel? Hvem skal ta seg av henne, gi henne tak over hodet og mat i kroppen, gi henne utdannelse og styrke selvfølelsen hennes?»

Moren begynte nesten å gråte. «Ikke du.»

«Du har ikke så mange valg.» Kvinnen så seg rundt i rommet. «Hvis jeg ikke tar feil, har du allerede solgt alt av verdi. Har du noen smykker igjen?»

«Nei.» Sera kunne knapt høre morens svar.

«Er huset ditt?»

«Nei.»

«Hvor lenge har du vært syk?»

«Et år. Kanskje mer. Jeg er ikke … det er ikke smittsomt. Det er kreft.»

Den eldre kvinnen bøyde hodet. «Hvor lenge kan du fortsette å selge tjenester? Snart vil han ha jenta og ikke deg. Yuna, hør på meg. Jeg kan gi deg et hjem igjen og ordne behandling om det finnes, trygghet og klær som passer din status og hennes. Og fullstendig diskresjon angående hvem sitt barn hun er, noe jeg naturligvis vet.»

«Han vil ikke ha henne.»

«Du har rett. Han vil ikke, men det vil jeg. Drageordenen tar seg alltid av sine egne. Men det vet du da?»

En tåre rant nedover kinnet til moren. «Jeg trodde at jeg ville få det bedre langt borte fra alt sammen. En stund gikk det fint, og det kan ordne seg igjen.»

«Tror du virkelig det?» Den eldre kvinnen gikk bort til moren og grep hendene hennes. «La meg hjelpe deg.»

«Lov meg at hun ikke blir opplært til å bli kurtisane», tryglet moren. «Vær så snill, Lianthe.»

«Jeg lover å gi henne den samme muligheten jeg ga deg.»

«Du kommer til å overbevise henne.»

«Og du vil motvirke det.» Den eldre kvinnen trakk Seras mor mot sofaen uten å slippe hendene hennes, selv etter at de begge hadde satt seg. Sera fulgte etter og passet på at kvinnens kjole ikke kom borti vinflekkene på gulvet. Hun likte den søte, rene duften som omga kvinnen. «La det være, barn. Kom, la meg se på deg», smilte hun.

Sera motsto den andre kvinnens blikk så lenge hun kunne. Stå rolig med haken hevet. Morens ord ga gjenklang i hodet hennes. Det er ingen grunn til å se ut som et gatebarn.

«Jeg heter Lianthe», sa kvinnen. «Jeg vil at du og moren din skal bli med til hjemmet mitt oppe i fjellene. Der kan jeg ta meg av dere begge to til moren din er frisk igjen. Har du lyst til det?»

«Får mamma ta imot gjester der?»

«Hvilke gjester?»

«Mannen.»

Moren og kvinnen så lenge på hverandre.

«Han kommer ikke på besøk. Det er for langt unna.»

«Får hun vin?» Vinen var viktig. «Det er medisinen hennes.»

«Det skal hun få til vi finner en bedre medisin. Si meg, barn, er du sulten?»

Sera var utrolig sulten, men hun hadde lært at noen ganger var det bedre ikke å si noe enn å gi et galt svar. Uten at hun ville det rumlet det høyt i magen.

«Når spiste du sist?» spurte kvinnen.

Sera så fra kvinnen til moren og tilbake. «Vil du ha en kopp te?» spurte hun i stedet for å svare. Det var te i skapet, og moren bød alltid gjestene på en kopp te. «Jeg kan ordne det.»

Kvinnen så mot moren hennes som om hun hadde gjort noe galt. Noe langt verre enn å glemme å låse døren eller å slå av lyset på soverommet om kvelden. «Hun vet allerede hva selvforsakelse og fornektelse er, Yuna. Det er altfor tidlig å lære det, og det vet du.»

En ny tåre rant nedover kinnet til moren, og Lianthes blikk hardnet.

«Og hun ser på deg for å få råd og anerkjennelse. Dette er ikke frihet, Yuna, og det er ikke slik barndommen skal leves. Dette er et overgrep, og det lærte du ikke av Drageordenen.»

«Han kan ikke få vite noe», sa moren hest. «Og han får henne ikke.»

«Han får ikke vite noe, det lover jeg deg.»

«Og hun skal selv ta valget. Hvis hun vil gjøre noe annet, skal hun få muligheten til det.»

«Det er en avtale.»

«Sera?» Moren sa navnet hennes som et spørsmål, men Sera sto taus og lyttet oppmerksomt fordi hun ikke ennå visste hva spørsmålet var. «Skal vi bli med lady Lianthe opp i fjellene? Vil du det?»

Bort herfra, bort fra bakeren som var en god mann. Bort fra barna som kalte henne stygge ting, og bort fra mennene som sendte henne lange blikk. Bort fra frykten for at moren hennes en dag ville sovne av all vinen og ikke våkne igjen. «Får vi mat? Og vil noen ta seg av oss?»

Moren gjemte ansiktet i hendene sine.

«Ja, dere får mat, og folk vil ta seg av dere begge to», sa lady Lianthe. «Sera. Heter du det?»

Sera nikket.

«Det er et søtt navn.» Kvinnens smil la seg som et teppe rundt henne. «Du er en søt jente.»


1

Hun var en gave fra folket sitt til kongen av Arun. En uønsket gave om hun tolket kongens ansiktsuttrykk riktig, men en gave han ikke kunne avslå. Ikke uten å bryte landets lover og sju århundrer med tradisjoner mellom hans folk og hennes. Sera kastet et blikk på ham under hetten på reisekappen. Han kunne ikke avvise henne.

Skjønt det virket som om han vurderte det.

Hun var kurtisane, født, opplært og formet til å underholde kongen. Opplæringen hadde startet da hun var sju år, og til gjengjeld hadde hun fått servert nydelig mat, beskyttelse og en utdannelse som overgikk alt annet. Hun hadde blitt valgt for sin skjønnhet og det skarpe hodet. Opplært til å tjene og tilfredsstille, og med svært gode ferdigheter i dans, kampsport og påkledning. Det fantes en kurtisane for hver konge av Arun, og bare en. En besittelse som kongen burde verdsette.

Nå sto hun foran ham og var klar til å tjene ham. Og hun var ikke uvillig, for hun hadde allerede fått mye mer ut av avtalen enn hun hadde gitt. Nå var tiden inne for å betale tilbake det hun skyldte.

Kongen var en kjekk mann hvis man følte seg tiltrukket av høye, slanke menn med faste lepper, kraftig kjeve og viltre, mørke krøller, noe hun var. Han hadde rykte på seg for å være en rettferdig og fornuftig leder.

Hun var så absolutt ikke uvillig.

Han så avslappet ut da blikket gled over henne. To vakter sto på hver sin side av henne, og en tredje sto rett bak henne. Lady Lianthe, den eldre statskvinnen fra Høylandet sto foran henne. De var en gruppe på fem med kurtisanen godt beskyttet i midten. Alle så på kongen av Arun som sto ved siden av en høy skinnstol i et kaldt og dystert mottakelsesrom.

Den gamle hoffmannen som hadde ført dem hit, tok endelig ordet. «Deres Majestet, dette er lady Lianthe, statskvinne fra Høylandet og hennes følge.»

Han visste hvem de var, for det hadde kommet en forespørsel om audiens for flere dager siden. Kontoret hans hadde også mottatt en kopi av den gamle avtalen. Sera lurte på om kongen i mellomtiden hadde gransket gamle dagbøker og historiebøker for å finne ut av det som ingen av forfedrene hans hadde funnet det nødvendig å lære ham.

Han var svak for vakre kvinner, selv om han foreløpig ikke hadde giftet seg. Moren hans hadde vært død i mange år, men han hadde hatt dyp respekt for henne mens hun levde. Han hadde fremdeles et nært forhold til søsteren sin. Hun hadde nylig giftet seg og blitt dronningen av Liesendaach. Navnet hans hadde vært koblet til flere aktuelle kvinner, selv om det aldri hadde blitt noe ut av disse affærene.

«Tiden er altså inne», sa han, og Sera smilte nesten. Hun hadde studert talene hans og kjente barytonstemmen godt. For øyeblikket hadde den ingen iskald undertone.

Lianthe hadde neiet dypt og reiste seg nå med bøyd hode. «I henhold til avtalen som ble inngått mellom kongehuset og vårt folk i året tretten tolv …»

«Jeg vil ikke ha henne.»

Lianthe forholdt seg rolig. De hadde øvd på dette øyeblikket og alle varianter av det. Ved kongens avbrudd begynte hun bare på nytt igjen. «I henhold til avtalen, og i tilfelle kongen av Arun forblir ugift etter at han har nådd myndighetsalderen, skal folket i Høylandet gi ham en kurtisane av edel byrd …»

«Det aksepterer jeg ikke.»

«En kurtisane av edel byrd, opplært i å ivareta kongens behov og ønsker inntil han skaffer seg en kone og får en arving. Deretter, og etter Kongens beslutning …»

«Hun kan ikke bli værende.» Endelig var den iskalde undertonen på plass. Men det spilte ingen rolle, for folket i Høylandet hadde en plikt å oppfylle.

«Deretter, og etter Kongens beslutning, skal hun løses fra avtalen, og hennes vekt i gull skal returneres til hennes folk.»

Avtalen var høytidelig kunngjort, kurtisanen var presentert og overlevert. Lianthe slo sammen hendene og prøvde å se mindre irritert og mer imøtekommende ut.

«Avtalen står ved lag, Deres Majestet», minnet Lianthe ham rolig på. «Den har aldri blitt opphevet.»

Kongens mørke blikk gled fra den eldre kvinnen til Sera. Hun kunne føle tyngden og misnøyen i blikket hans. «Lady Lianthe, med all respekt for folket i Høylandet, ønsker jeg ikke å holde fast ved denne ordningen. Kurtisaner har ingen plass i monarkiet lenger.»

«Med all respekt, så vet du ingenting om kurtisaner.» Fakta og irettesettelse i en og samme setning. «Domstolene, parlamentet og kirken har prøvd og feilet. Vi kan vente, men i mellomtiden gjør vi det vi må. Deres Majestet, det er min plikt og ære å presentere lady Sera Boreas, datter av Yuna, kurtisane av Høylandet og et aktet medlem av Drageordenen. Hun er vår gave til deg.» Lady Lianthe tok en liten pause. «I nødens stund.»

Sera skjulte smilet sitt da hun neide dypt med hodet bøyd og kappen tett inntil kroppen. Lianthe var ikke fornøyd med velkomsten de hadde fått, det var tydelig. Den nye kongen visste ingenting om rollen Sera kunne innta hvis hun fikk sjansen til det. Hva hun kunne gjøre for ham, og hvordan han kunne dra nytte av ferdighetene hennes. Han ville rett og slett ikke ha henne.

Det var dumt av ham.

Han ba henne ikke om å reise seg, så hun ventet til han gjorde det. Det var kaldt i det gamle mottakelsesrommet.

«Reis deg», sa han endelig, og Sera kastet et blikk på Lianthe da hun reiste seg. Den eldre kvinnens øyne gnistret, og leppene var stramme.

«Deres Majestet, du har visst forvekslet lady Sera med et kjæledyr.»

«Det kommer kanskje av at du gir henne bort som om hun er et kjæledyr», parerte han tørt. «Jeg har lest kravene som stilles når det gjelder tradisjonell innkvartering for kurtisanene fra nord. Jeg håper dere skaffer egne evnukker, for jeg har ingen for hånden.» Blikket hans gled over vaktene fra Høylandet, og de stirret tilbake med harde og urørlige blikk. «Jeg antar at det ikke er noen evnukker i følget deres», sa han rolig.

Det hadde han rett i. «Jeg klarer meg uten hvis du gjør det, Deres Majestet.» Sera la an en varm humoristisk stemme. «Men jeg ser frem til å flytte inn i boligen som tradisjonelt har blitt tilbudt kurtisanene fra nord. Jeg har lest mye om den.»

«Har denne honningsøte stemmen noe ansikt?» spurte han etter en liten pause.

Hun dro forsiktig av seg hetten. Øynene hans smalnet, og et motvillig smil lekte i munnvikene. «Neste gang bør du kanskje vise frem ansiktet først», sa han.

«Hvis det behager deg, Deres Majestet.»

«Jeg er sikker på at det behager alle.» Det kunne kanskje være en slags humor der inne et sted. «Lady Sera, nøyaktig hvordan forventer du å være til nytte for meg?»

«Det kommer an på hva du trenger.»

«Jeg vil at du skal dra din vei.»

Sera bøyde hodet stilltiende. «I så fall, Deres Majestet, trenger du en kone. Vil du at jeg skal hjelpe deg med å finne en?»

*

Augustus, kongen av Arun, hadde aldri møtt kvinner som disse to. Den ene var kledt i en rød reisekappe, og skjønnheten hennes var fortsatt påtakelig, for ikke å snakke om hennes status som en eldre statskvinne. Den andre var kledt i en svart reisekappe. Den andre hadde klare, grå øyne, og han hadde aldri sett en så perfekt kvinne. Misnøyen hans syntes ikke å plage noen av kvinnene.

Han var vant til ansatte som adlød hans minste vink. Det fantes regler og retningslinjer som styrte hva han forventet av dem, og hva de kunne forvente av ham.

Det fantes ingen klare regler for dette.

Han og rådgiverne hadde tilbrakt de siste to dagene i palassets arkiv, på leting etter mapper om kurtisanene fra Høylandet, og lovene som angikk dem. Så langt hadde han funnet nok av informasjon om deres ynde, skjønnhet og uovertrufne manerer. Men ikke noe som kunne hjelpe ham med å bli kvitt dem.

En kurtisane fra Høylandet var en gave man pakket opp slik man behandlet et beger med gift, hadde en av hans forfedre skrevet. Det var ikke akkurat betryggende.

«Denne boligen du har lest om …» Han ristet på hodet og rynket pannen. «Den har vært stengt i over hundre og tjue år.» Som barn hadde han og søsteren vært fascinert av det store runde rommet med det kuppelformede glasstaket. Helt til moren hadde oppdaget dem der en dag de hadde iscenesatt en krig mot et dusin onde gresskar. Etter det hadde moren låst inngangsdøren og satt en vakt utenfor den. Det ble slutten på deres hemmelige tilfluktssted. «Den har ingen moderne oppvarming, ingen elektrisitet, og vannet er avstengt. Rommene er ikke beboelig.»

«Drageordenen har egne ressurser», svarte den eldre statskvinnen høytidelig. «Det vil være en ære å restaurere boligen til sin tidligere prakt.»

Kvinnene hadde et svar på alt. «Ikke finn dere altfor godt til rette», advarte han og vekslet blikk med sekretæren sin. «Det noteres at vilkårene i avtalen er oppfylt. Det skal også noteres at min intensjon er å løse lady Sera fra avtalen så snart som mulig. Jeg vil finne meg en kone på egen hånd, og jeg har ikke behov for en kurtisane.» Han var tross alt bare tretti, og han hadde god tid til å sikre en arving til tronen. Hvis det ble nødvendig, kunne søsteren regjere. Barna hennes kunne også regjere, selv om mannen hennes, Theo, utvilsomt ville ha innvendinger mot det. Nabokongedømmet Liesendaach trengte også en arving, kanskje mer enn Arun gjorde det. Han nikket mot den gamle sekretæren. «Før dem til kurtisanens bolig.»

Hvis det avstengte runde rommet ikke fikk dem til å snu, ville ingenting gjøre det.

Vaktene bukket, og kvinnene neiet. De forsvant ut av rommet og etterlot seg en øredøvende stillhet og en svak duft av fioler.

*

Sera ventet på at Lianthe skulle ta henne igjen. To vakter og sekretæren gikk foran dem, og den siste vakten gikk bak dem. Det var en kjent formasjon på et ukjent sted.

«Det kunne ha gått bedre», sa Sera lavt.

«Han er en uforskammet valp», sa den eldre kvinnen innbitt. «Det er ikke noe rart at han fremdeles er ugift.»

Kongens sekretær kremtet foran dem.

«Det er svært fuktig her nede», sa Lianthe. «Det er bare rotter som trives i slike omgivelser.»

«Dette er en snarvei, mylady», forklarte den gamle sekretæren. «Når det gjelder den omtalte boligen, vet jeg ikke hva jeg skal si. Den har ingen komfort, men palasset har mange andre suiter tilgjengelig for gjester. Det er bare å si ifra, så ordner vi det.»

Han åpnet en dør, og de kom ut på en liten gårdsplass som var fylt med store potter med kjøkkenurter. De som stelte urtehagen, visste hva de gjorde. De fortsatte gjennom en ny dør på den andre siden av gårdsplassen og kom inn i en bred, mørk korridor hvor seks personer kunne gå side om side. I enden av korridoren var det en stor dobbeltdør med jernhengsler.

Sekretæren gikk til siden og så på vaktene fra Høylandet «Vel? Hva venter dere på?»

«Svært imøtekommende», sa Sera da vaktene tok tak i døren, og både treet og metallet knirket. «Kanskje blomster og lys kan pynte opp hallen?»

Sekretæren kremtet på nytt, og da dørene ble åpnet, kom de inn i et stort rundt rom med et kuppelformet glasstak, marmorsøyler og skyggefulle alkover. De få møblene som sto igjen, var dekket av støvlaken. Det lå ingen tepper på gulvene, og støvfnuggene danset i luften. En alkove inneholdt et tomt og svært skittent badebasseng, men rørene hadde fungert en gang og ville gjøre det igjen. Nå var det Seras jobb å sørge for det. Det var falmede fresker på veggene og en buet trapp opp til en balkong med utsikt mot hovedrommet. Lysekronene i taket var fulle av støv fra mange tiår tilbake. Et sirkustrapes var festet til den lille balkongen. Illustrasjoner hun hadde sett i dagbøkene til kurtisanene som hadde bodd her, hadde ikke ytt stedet rettferdighet.

«Dette blir en utfordring», sa Sera og sendte Lianthe et flyktig smil.

Den eldre kvinnen nikket og snudde seg mot sekretæren. «Kan du skaffe rengjøringspersonell?» Mannen så usikkert på henne. «Ikke det? Da skaffer vi våre egne, og håndverkere også. Jeg antar at vi burde takke kongefamilien for at boligen er bevart i all sin historiske prakt. Det er i det minste ingen rotter her.»

«Og jeg tror jeg vet hvorfor.» Sera så opp i glasskuppelen der hun så flere fjærkledde skapninger. «Er det ugler?»

Lianthe så opp og smilte. «Det er vel et godt tegn, synes du ikke? Vil du beholde dem?»

«Vi trenger hjelp fra en falkoner. Jeg antar at kong Augustus ikke har noen lenger?»

«Nei, lady Sera. Men kong Casimir av Byzenmaach har det», opplyste sekretæren dem om.

«Ja visst», nikket Lianthe. «Falkonerne i Byzenmaach er legendariske. Sjeffalkoneren der er fåmælte Tomas, ikke sant? Hvordan går det med gutten?»

«Han er blitt voksen, mylady, men han er fortsatt fåmælt», sa den eldre mannen og fikk et sjeldent smil fra Lianthe. «Han er fremdeles like dedikert til fuglene sine. Hvis du trenger ham her, kan vi få ham hit.»

«Flott», sa Sera. Rovfuglene måtte bort fra hennes fremtidige bolig. «La oss prøve det. Med mindre kong Augustus mente at jeg skulle bo her sammen med fuglene? Kanskje jeg burde gå tilbake og spørre ham?»

«Det må du definitivt gjøre», sa Lianthe.

Da var det bestemt. Sera tok av seg reisekappen og avslørte de høyhælte oransje skoene og en flortynn, elfenbenshvit tunika. Det gylne korselettet under dekket mye mer enn vanlig og gikk helt opp til halsen. Hun la merke til at den gamle hoffmannen blunket før han hevet hånden som for å skygge for øynene.

«Er det noe i veien?» spurte hun ham.

«Jeg har hodepine», sa han og strøk to fingre over tinningen.

«Jeg vet om en effektiv massasje mot hodesmerter», begynte hun. «Vil du at jeg skal …»

«Nei, mylady. Nei! Du må …» utbrøt han og viftet med hånden i luften. «Gå og finn Augustus. Kongen. Kong Augustus.»

«Jeg vet hvem du mener», sa hun vennlig og vekslet et bekymret blikk med Lianthe. «Er alt i orden? Jeg ville tilbudt deg en stol om jeg kunne finne en. Eller en drink. Vil du at jeg skal ringe og be noen komme med et glass vann?»

«Nei, mylady. Det går fint med meg.»

Men han så fortsatt beklemt ut. «Er det smykkene? Og jeg bruker ikke korselett til vanlig.»

«Jeg må innrømme at jeg ikke forventet ankel- og håndjern med juveler», svarte mannen og begynte å massere tinningen igjen.

«De er svært forseggjort og faktisk ganske lette. Det finnes også lenker til dem.»

«Selvsagt gjør det det.» Mannen fortsatte å massere tinningen.

«Finner jeg kongen der vi forlot ham?» spurte Sera. Noen ganger lønnet det seg å være praktisk.

«Han er nok på kontoret sitt nå. Det er to dører til venstre for mottakelsesrommet du møtte ham i. Utenfor kontoret sitter sekretæren, og det er jo meg. Døren inn til kontoret hans kan være åpen, men du må uansett banke på.»

Sera fant kongen akkurat der den gamle hoffmannen hadde sagt at han ville være. Døren til kontoret hans var åpen, og hun stanset og sjekket klærne før hun banket forsiktig på. Han hevet blikket fra papirene på det store svarte skrivebordet og blunket. Og blunket enda en gang.

Hun neide dypt, for han var kongen hennes, og etiketten krevde det.

«Reis deg», sa han med et snev av tretthet. «Hva vil du?»

Siden han ikke ba henne komme inn, ble hun stående i døråpningen. «Jeg vil invitere Byzenmaachs falkoner Tomas hit.»

«Er du lei av meg allerede?» Han hevet øyenbrynene og lot blikket gli over henne. Det syntes å feste seg på overkroppen hennes. Det gylne korselettet var fascinerende, men ikke det mest bekvemme plagget hennes. «Det gikk fort.»

«Jeg trenger ham for å fjerne rovfuglene fra boligen min.»

«Rovfuglene?»

«Jeg mener uglene oppe i glasstaket.»

«Nå ble jeg nesten litt skuffet», sa han med en humoristisk undertone. «Jeg trodde du hadde oppdaget noe mer forhistorisk. Hva er det du har på deg? I tillegg til klærne, som jeg forresten liker. Palasset er gammelt og kaldt, og man bør kle seg godt.»

«Mener du smykkene? Sekretæren din virket også opptatt av dem. De har en seremoniell betydning, selv om de også er praktiske.»

«Praktiske?»

«Med D-ringene og alt.» Hun holdt frem det ene håndleddet og viste ham løkken før hun pekte på en annen der korselettets deler møttes i nakken. «Gir du meg din tillatelse til å invitere falkoneren?»

«Ønsker du en annen innkvartering? Jeg prøver å være så tydelig som jeg kan i denne situasjonen. Jeg vil ikke tilby deg innkvartering, men siden jeg etter avtalen må det, kan jeg finne en mer passende suite enn den du har bedt om. Det kan jeg ikke nekte deg.»

«Jeg ønsker ikke en annen bolig.» Kongen testet åpenbart tålmodigheten hennes. «Og du er svært tydelig. Kanskje jeg burde være like tydelig.» Og dermed spare seg for noen ekstra møter med ham. «Jeg trenger din tillatelse til å rydde og klargjøre boligen til mitt formål. Jeg vil tilkalle eksperter om det er nødvendig. Jeg vil restaurere kurtisanens bolig uten at det medfører deg eller kongefamilien noen kostnader. Jeg vil bevare rommenes historie, mer enn du og folket ditt har gjort. Daglig kommer jeg til å sende deg navn på håndverkere og rengjøringspersonell jeg avtaler oppdrag med. Med din tillatelse, og forutsatt at jeg har frie tøyler til å gjøre det, vil rommene være beboelige i løpet av en uke. Gir du meg din tillatelse til det?»

«Du forhandler som en politiker. Fine ord, gode argumenter og løfter du aldri kan holde.»

«Dette løftet skal jeg holde, Deres Majestet. Du kan se på dette som en test hvis du trenger en grunn til å si ja.»

«Hva skjer med alle disse forbedringene når du drar din vei?»

«Jeg regner med at de vil komme den neste kurtisanen til gode.»

«Sera.» Stemmen hans var lav, men den hadde en autoritet som stakk dypt, og som påvirket henne på en måte som lærerne hennes ikke hadde klart. «Det kommer ingen flere kurtisaner til kongen av Arun. Det kan jeg love deg.»

«Da kan du gjøre om boligen til et museum», svarte hun skarpt. «Jeg forstår at du ikke setter pris på meg. Du trenger ikke hjelpen min, og du vil ikke ha den. Du forstår ikke støtten du nettopp er blitt gitt. Det får så være. I mellomtiden er vi begge bundet av denne tradisjonen, og dessuten må jeg betale tilbake det jeg skylder. Gir du meg din tillatelse til å skaffe den hjelpen jeg trenger for å gjøre rommene beboelige?»

«Jeg trodde at kurtisaner var svært føyelige?»

«Jeg er føyelig.» Hun kunne være så føyelig at han ville bli ør. «Jeg kan være alt du vil at jeg skal være. En befaling er alt jeg trenger.» Ansiktsuttrykket hans avslørte ingenting.

«Du har min tillatelse til å gjøre rommene beboelige», sa han endelig. «Og Sera?»

Hun ventet.

«Gå aldri mer gjennom korridorene i palasset i den eldgamle slaveuniformen.»

*

Kongens sekretær hadde gått da Sera kom tilbake til boligen sin. Hun hevet hodet da hun gikk inn, og brydde seg ikke om den kjølige luften og kongens iskalde blikk som hadde gitt henne gåsehud. Hun kom ikke til å gråte, det hadde hun aldri gjort, selv ikke i morens begravelse. Men den store oppgaven med å gjøre rommene beboelige og gjøre seg fortjent til kongens tillit, og, ja, finne en kone til ham, fikk smilet hennes til å blekne. Skuldrene sank sammen mens hun så seg rundt i sitt nye hjem.

Lianthe og vaktene hadde allerede begynt å dra støvlaknene av møblene, og det var hun takknemlig for. Hun var ikke alene om oppgaven. Andre mennesker hadde tro på henne.

«Jeg har allerede bedt om rengjøringsutstyr og sengetøy», sa Lianthe da hun kom bort til henne. «Fant du ham?»

«Det gjorde jeg.»

«Og?»

«Han er en pussig fyr. Han er også hard og liker ikke å bli sagt imot. Dette blir et helvete for selvfølelsen min.»

«Vi visste at dette ikke ville bli lett, men jeg er sikker på at dere kommer til å forstå hverandre bedre etter hvert.»

«Jeg er glad for at noen er sikker på det», sa hun.

«Hva hadde han å si om å be en falkoner komme og hjelpe oss med å bli kvitt våre fjærkledde venner?»

«Å, det?» Det hadde hun helt glemt. «Han sa ja til det.»

